b'\n_START_ARTICLE_\nLeidenfrostov pojav\n_START_PARAGRAPH_\nLeidenfrostov poj\xc3\xa1v [l\xc3\xa1jdenfrostov poj\xc3\xa1v] je fizikalni pojav, ki se ga opazi, \xc4\x8de se na vro\xc4\x8do plo\xc5\xa1\xc4\x8do spusti kapljo hlapljive teko\xc4\x8dine (kapljevine). Kaplja se ne prilepi na povr\xc5\xa1ino, kot bi se v primeru, \xc4\x8de bi bila plo\xc5\xa1\xc4\x8da hladna, ampak lebdi nad njo. Pojav je buren, kaplja utripa in se premika kot brez trenja._NEWLINE_Pojav je prvi opisal nem\xc5\xa1ki zdravnik in teolog Johann Gottlob Leidenfrost v svojem delu iz leta 1756 Traktat o nekaterih zna\xc4\x8dilnostih navadne vode (De Aquae Communis Nonnullis Qualitatibus Tractatus)._NEWLINE_Pojav se lahko opazuje v kuhinji, \xc4\x8de se na vro\xc4\x8do plo\xc5\xa1\xc4\x8do elektri\xc4\x8dnega kuhalnika spusti kapljo vode. Kaplja se bo postopoma manj\xc5\xa1ala in kon\xc4\x8dno izginila, vendar veliko po\xc4\x8dasneje, kot \xc4\x8de bi se jo spustilo na nekoliko manj vro\xc4\x8do plo\xc5\xa1\xc4\x8do, po kateri bi se kapljevina razlezla._NEWLINE_Pojav se tolma\xc4\x8di s tem, da se na spodnji strani, ki je blizu vro\xc4\x8de plo\xc5\xa1\xc4\x8de, kapljevina hitro uparja. \xc4\x8ce je plo\xc5\xa1\xc4\x8da dovolj vro\xc4\x8da, mora izpod kapljice uhajati v okolico toliko pare, da nastane nadtlak pare, ki dr\xc5\xbei kapljo nad povr\xc5\xa1ino, v dinami\xc4\x8dnem ravnovesju med te\xc5\xbeo kaplje in silo, ki jo povzro\xc4\x8da nadtlak pare. Ravnovesje je lahko stabilno, dokler je plo\xc5\xa1\xc4\x8da dovolj vro\xc4\x8da. \xc4\x8ce se kaplja pribli\xc5\xbea plo\xc5\xa1\xc4\x8di, se uparevanje (uparjanje) pove\xc4\x8da in s tem tudi nadtlak pare pod kapljo, kar potisne kapljo zopet navzgor._NEWLINE_Pojav je soroden pojavu pre\xc5\xbeiga (angle\xc5\xa1ko burnout). Ob grelni povr\xc5\xa1ini z visoko gostoto toplotnega toka mehur\xc4\x8dasto vrenje (glej vrenje) preide v plastno vrenje: ob grelcu se tvori plast pare. Plast pare grelec izolira od obdajajo\xc4\x8de kapljevine, zaradi majhne toplotne prevodnosti pare. Material grelca se lahko stali ali kako druga\xc4\x8de po\xc5\xa1koduje (pre\xc5\xbege). Upo\xc5\xa1tevanje tega pojava je pomembno pri projektiranju jedrskih reaktorjev, ker se zaradi velike toplotne mo\xc4\x8di, ki jo proizvajajo, gorivni elementi lahko pre\xc5\xbegejo. Tak pojav je sodeloval pri dogajanju ob jedrski nesre\xc4\x8di na Otoku treh milj v ZDA.'